E oficial: Klaus Iohannis nu e doar antisemit, ci are şi ceva împotriva persoanelor de culoare! Conducerea PSD a dovedit-o în această dimineaţă, când l-a propus la Ministerul Dezvoltării pe Harlem Gnohéré, atacant la clubul bucureştean FCSB.

„Noi, cei din PSD, considerăm că Gnohéré e perfect calificat să conducă un minister, dar ne-am lovit de refuzul preşedintelui. Gestul lui Iohannis e de un rasism incalificabil. În secolul 21, să refuzi să numeşti un fotbalist de la CFSB în Guvern doar fiindcă e negru? Nu-mi vine să cred”, a declarat Liviu Dragnea.

Aflat în cantonament cu colegii din FBSC, „Bizonul” s-a arătat şi el uimit că a fost propus de PSD în fruntea Ministerului Dezvoltării, el considerând că vocaţia lui e mai degrabă să joace fotbal, dar promite că se va sfătui cu Dică şi va reveni cu un punct de vedere.

